ژاپونیا-دا "هاگیبیس" طوفانی نتیجه‌سینده ایتکین دوشن‌لرین آختاریشی داوام ائتدیریلیر.
طبیعی فلاکت نتیجه‌سینده 67 نفر اؤلوب، داها 13 نفرین ایتکین دوشدوگو بیلدیریلیر.
سون 60 ایلین ان گوج‌لو طوفانی نتیجه‌سینده ژاپونیانین مرکزی حیسه‌سینده 200-ده ک چایین مجراسیندان چیخدیغی قئید ائدیلیر. همین چای‌لاردان 50-ده بندلرین آشدیغی، 10 مین‌دن چوخ ائوه ضرر دیدیگی بیلدیریلیر.
ژاپونیا-نین قوزیی- دوغو سوندا یئرلشن فوکوشیما-یا داها چوخ ضرر دییب. بورادا 25 نفرین اؤلدوگو قئید ائدیلیر. اؤلن‌لر آراسیندا آزیاش‌لی اوغلان اوشاغی و آناسی دا وار. عائله‌نین ایکینجی اوغلو ایسه ایتکین دوشوب.
متورولوق‌لارین بیلدیردیگینه گؤره، بیر چوخ قصبه لره ایکی گون عرضینده ایللیک نورمانین 40 فایزی میقداریندا یاغینتی دوشوب.
اوکتبرین 15-ده اننوی مطبوعات کنفرانسیندا چیخیش ائدن ژاپونیا ناظیرلر کابینه‌سی‌نین باش کاتیبی یوشیهیده سوقا طبیعی فلاکتین ضرر ووردوغو قصبه لرده آلت یاپی نین برپاسی‌نین و آختاریش- قورتارما ایشلری‌نین داوام ائتدیگینی بیلدیریب. حاضردا همین اراضی‌لرده 11 مین قورتاریجی‌نین چالیشدیغی قئید ائدیلیب.
فلاکت زوناسینداکی 34 مین ائوین هله ده الکتریک انرژی‌سیز، 130 مین ائوین ایسه سوسوز قالدیغی بیلدیریلیر. همین اراضیده 230 مکتب، اونلارلا سوپرمارکت باغلی‌دیر، 120 بانکومات سیرا‌دان چیخیب. بیر سیرا دمیر یولو خط‌لری هله ده سو آلتیندا قالدیغینا گؤره قاتارلار ایشلمیر.
گوج‌لو یاغیش‌لار بوتون اؤلکه اراضی‌سینده 140 تورپاق سوروشمه‌سی عمله گتیریب. گونما-دا 4 نفر محض تورپاق سوروشمه‌سی زامانی ائولری‌نین آشماسی نتیجه‌سینده هلاک اولوب.
طبیعی فلاکتین کئچدیگی اراضی‌لرده دین ضررین تام مبلغی حاضردا دقیقلشدیریلیر. بو اراضی‌لردکی صنایع موسسه‌لرینه ده جدی زیان دییب. ناگانوداکی آلما باغ‌لاری سویون آلتیندا قالیب.
یئرلی حاکمیت اورقان‌لاری اینسان‌لاری احتیاط لی اولماغا، چای‌لاردان اوزاق دایانماغا و تورپاق سوروشمه‌لرین‌دن قورونماغا چاغیریب.
